ማህበሩ ኢትዮጵያውያን ህገ ወጥ ስደተኞች ወደ አገራቸው እንዲመለሱ ጥሪ አቀረበ
የሳዑዲ አረቢያ መንግስት ህገ ወጥ ስደተኞች ከአገሪቱ እንዲወጡ ባስቀመጠው የጊዜ ገደብ ኢትዮጵያውያን ህገ ወጥ ስደተኞች ወደአገራቸው እንዲመለሱ የኢትዮጵያ ዲያስፖራ ማህበር ጥሪ አቀረበ።የኢትዮጵያ መንግስት ዜጎቹ በሰላም እንዲመለሱ በሪያድና በጅዳ 18 ቅርንጫፍ ጽህፈት ቤቶችን ከፍቶ ጊዜያዊ ፓስፖርት አዛጋጅቶ እየጠበቃቸው በመሆኑ እድሉን በአግባቡ እንዲጠቀሙበት ያሳሰበው የኢትዮጵያ ዲያስፖራ ማህበር የተላለፈውን አዋጅ ተከትለው ወደአገራቸው መመለስ የጀመሩ ህገ ወጥ ስደተኞች ቢኖሩም አንዳንዶቹ ሰምተው እንዳልሰሙ መሆናቸው ተናግረዋል።የሳዑዲ መንግስት ያስተላለፈው ውሳኔ የተለመደ ነው፣ ግማሹን ካስወጣ በኋላ ለእኛ ምህረት ያደርግልና በሚል እስካሁን ያልወጡ በርካታ ዜጎች መኖራቸውን የኢትዮጵያ ዲያስፖራ ማህበር ጠቁመዋል።የኢትዮጵያ ዲያስፖራ ማህበር የቦርድ አባል መምህር ያሲን ራጀኡ እንደገለጹት  በሳዑዲ አረቢያ የሚገኙ አብዛኞቹ ኢትዮጵያውያን ህገ ወጥ ስደተኞች በገጠር አካባቢ የሚገኙ መሆኑንና፣ አሁን አዋጁን አክብረው  ወደአገራቸው ካልተመለሱ   የከፋ ችግር ሊደርስባቸው እንደሚችል አመልክተዋል።መምህር ያሲን እንዳሉት የሳዑዲ መንግስት ከአገርቱ አንወጣም ያሉ ህገወጥ ስደተኞችን ለማሰር ከፍተኛ ሙቀት ባለባቸው አካባቢዎች 98 እስር ቤቶችን አዘጋጅቷዋል።የኢትዮጵያ ዲያስፖራ ማህበር አባላት በቅርቡ ወደሳዑዲ አረቢያ በመሄድ ዜጎች ያለችግር በሰላም ወደአገራቸው እንዲመለሱ የመቀስቀስና የማስገንዘብ ሥራ እንደሚሰሩ አስረድተዋል።(ኢዜአ) 